Klaus Iohannis: Îi cer domnului Bănilă să-și înainteze imediat demisia de la conducerea DIICOT/ Ce s-a întâmplat cu una din familiile victimelor de la Caracal este un exemplu de AȘA NU

Președintele Klaus Iohannis a cerut demisia șefului DIICOT, Felix Bănilă, din cauza modului în care a fost tratată familia Luizei Melencu. ”Potențialii infractori sunt tratați cu mănuși, iar victimele sunt tratate cu agresivitate”, a motivat șeful statului.

Iată principalele declarații ale președintelui Iohannis:

Nu mă voi referi la marile rateuri pesediste din ultima vreme, mă voi referi la altă problemă foarte gravă. Au trecut 2 luni de la tragedia de la Caracal care a zguduit România

Atunci am convocat CSAT și am cerut acțiuni clare pentru protejarea cetățenilor

În condițiile în care oamenii au așteptarea legitimă de a fi apărați, este revoltător modul în care, în ultima săptămână, unele instituții publice au reacționat atât în ceea ce privește ancheta de la Caracal, cât și în ceea ce privește ancheta legată de cumplitul caz din Dâmbovița.

În ambele cazuri, am văzut reacții întârziate, gesturi publice de-a dreptul scandaloase care denotă lipsa de preocupare pentru victime și pentru familiile victimelor. Ce s-a întâmplat în ultimele zile cu una dintre familiile victimelor de la Caracal este un exemplu de „așa nu!”. Este extrem de grav că cei care conduc instituții ale statului român girează astfel de comportamente, prin care potențialii infractori sunt tratați cu blândețe, cu mănuși, iar victimele sunt tratate cu duritate și cu agresivitate.

Această situație este generată, în primul rând, trebuie să fie foarte clar, de eșecul guvernării incompetente din ultimii ani, o guvernare care a avut ca prioritate salvarea infractorilor, ignorând efectele asupra oamenilor cinstiți și corecți din țara noastră. Pentru toate aceste greșeli majore, PSD va plăti politic, vă promit acest lucru! Pesediștii vor plăti la vot și vor rămâne în istorie drept guvernarea care a protejat penalii și infractorii, o guvernare catastrofală, o guvernare eșuată.

Astăzi mă refer și la conducerea DIICOT a cărei implicare ar fi trebuit să aducă un plus de profesionalism. Sub conducerea dlui Bănilă acest lucru nu s-a întâmplat. Modul în care s-au desfășurat lucrurile până acum nu face decât să ridice suspiciuni și să accentueze lipsa de încredere a oamenilor în autorități, iar o astfel de abordare nu poate duce decât la rezultate proaste.

Îi cer dlui Bănilă să-și înainteze imediat demisia de șef la DIICOT. Este imperativ ca greșelile din ultimele săptămâni să fie asumate cu responsabilitate și este nevoie de o schimbare la acest nivel, pentru a recredibiliza această instituție.

Acest guvern nu a găsit de cuviință să se retragă nici după referendumul din 26 mai, deci nu ne putem aștepta la gesturi de responsabilitate din partea PSD

Funcționarea instituțiilor nu trebuie să mai fie afectată de lipsa de competență a celor care le conduc în prezent. Am ajuns în această situație pentru că pesediștii au înlocuit profesioniștii cu incompetenți și tot felul de neaveniți în poziții de decizie. Instituții fundamentale ale statului au grave probleme de credibilitate din cauza politizării excesive. Eu vreau să transmit românilor că statul are în rândurile sale nenumărați profesioniști și oameni dedicați misiunii lor publice. Iar procesul de reconstrucție a statului trebuie să înceapă, obligatoriu, cu repunerea pe baze corecte a administrației și aceasta nu poate fi făcută decât de un nou guvern, care să își asume în mod clar o astfel de prioritate. Abia aștept să treacă moțiunea!

Vineri, polițiștii și jandarmii – însărcinați cu punerea în aplicare a mandatului de aducere a mamei Luiziei Melencu la sediul DIICOT Craiova pentru recoltarea de noi probe biologice – au eșuat în misiunea lor după ce mama fetei a refuzat să meargă, iar bunicul a amenințat că își dă foc. În cele din urmă, mama și bunicul au ajuns cu ambulanța la urgențe la Spitalul din Craiova, așa că polițiștii au comunicat judecătorului că mandatul nu a putut fi pus în aplicare.

Procurorii DIICOT l-ar putea pune sub acuzare pentru obstrucționarea Justiției pe Tonel Pop, avocatul familiei Melencu, au declarat anterior pentru G4media.ro surse judiciare. Avocatul este cel care ar fi inoculat familiei Melencu ideea potrivit căreia procurorii DIICOT vor să preleveze probe biologice de la mama Luizei ca să le ”planteze” apoi pe rămășițele găsite în liziera de lângă Caracal și despre care suspectul Gheorghe Dincă susține că ar aparține Luizei.

Foto: presidency.ro